**Navodila za izpolnitev obrazca »Registracija v EU sistem OSS«**

To navodilo pojasnjuje, kako davčni zavezanec izpolni obrazec za registracijo v posebno unijsko ureditev v Sloveniji.

V posebno unijsko ureditev za prodajo blaga na daljavo znotraj Unije, za dobavo blaga v državi članici prek elektronskih vmesnikov, ki omogočajo dobavo, in za storitve, ki jih opravljajo davčni zavezanci, ki imajo sedež znotraj Unije, vendar ne v državi članici potrošnje, se lahko vključi davčni zavezanec:

1. ki nima sedeža v državi članici potrošnje, ima pa sedež v Sloveniji,
2. ki nima sedeža v Uniji, ima pa stalno poslovno enoto v Sloveniji in
3. ki nima v Uniji niti sedeža niti stalne poslovne enote, opravlja pa dobave blaga, ki ga skladišči v Sloveniji in katerega odpošiljanje ali prevoz v državo članico potrošnje se začne v Sloveniji.

Davčni organ za identifikacijo davčnega zavezanca, ki prijavi uporabo posebne unijske ureditve, uporabi identifikacijsko številko za DDV, ki mu je že bila dodeljena.

Davčni zavezanec, ki nima sedeža poslovanja znotraj Unije, ima pa več kot eno stalno poslovno enoto znotraj Unije, in za državo identifikacije izbere Slovenijo in davčni zavezanec, ki znotraj Unije nima niti sedeža svoje dejavnosti niti stalne poslovne enote ter opravlja dobave blaga, pri katerih se odpošiljanje ali prevoz začne v več kot eni državi članici in za državo identifikacije izbere Slovenijo, mora izpolnjevati obveznosti po tej posebni ureditvi najmanj za tekoče koledarsko leto in za dve naslednji koledarski leti.

## **Podatki o zavezancu**

Podatki o nazivu, naslovu, davčni številki in državi sedeža podjetja se predizpolnijo na podlagi podatkov iz Registra davčnih zavezancev (RDZ) in jih ni mogoče popravljati prek tega obrazca.

Podatek v »Država identifikacije« se predizpolni s podatkom SI – Slovenija.

V polje »Trgovsko ime« se vpiše podatek o morebitnem trgovskem imenu, če se uporablja. Vpis v to polje ni obvezen. Vpiše se ime, ki je drugačno od imena /naziva davčnega zavezanca.

V polje »Država sedeža podjetja, če je ta zunaj Unije« se iz nabora tretjih držav izbere državo, v kateri imate sedež svoje dejavnosti. Vpis ni obvezen.

V polje »Identifikacijska številka za DDV v državi sedeža« se vpiše identifikacijska številka za namene DDV v državi sedeža podjetja (sestavljena je iz vsaj 2 - mestne črkovne oznake in do največ 10-mestne numerične oznake; primer vpisa za Slovenijo: SI12345678).

V polje »Davčna številka v državi sedeža« vpiše davčni zavezanec, ki nima sedeža v Uniji, davčno številko, ki jo uporablja v državi, v kateri ima sedež svoje dejavnosti.

V polje »Datum začetka uporabe ureditve« se vpiše datum, s katerim davčni zavezanec želi začeti uporabljati posebno unijsko ureditev (datum je za davčni organ le informativne narave). Ureditev se uporablja od prvega dne naslednjega koledarskega četrtletja, razen v primeru že opravljenih transakcij pred navedenim datumom, ko se ureditev uporablja od datuma, ko so bile transakcije prvič opravljene. Na vlogi so tri izjave, ki ju davčni zavezanec označi, če izpolnjuje določene pogoje.

1. Izjavljam, da sem davčni zavezanec, ki omogoča dobavo blaga znotraj Unije z uporabo elektronskega vmesnika

Izjavo označi:

* davčni zavezanec s sedežem v Sloveniji, ki omogoča dobavo blaga na daljavo in domače dobave prek elektronskega vmesnika, če je blago prejel od davčnega zavezanca, ki nima sedeža v Uniji, ima pa v Sloveniji skladišče blaga, iz katerega se opravi dobava ter
* davčni zavezanec s sedežem izven Unije, ki ima v Sloveniji skladišče blaga, iz katerega se opravi dobava blaga na daljavo in domača dobava prek elektronskega vmesnika.
1. Prostovoljna vključitev po četrtem odstavku 30.f člena ZDDV-1

Izjavo označi davčni zavezanec, ki ima sedež v Sloveniji in se je kljub nedoseganju praga 10.000 eurov (prag za prodajo blaga na daljavo znotraj Unije in za telekomunikacijske storitve, elektronske storitve in storitve oddajanja, ne pa tudi za ostale storitve) odločil za določitev kraja obdavčitve po potrošniku (kraj, kjer se blago nahaja v trenutku, ko se odpošiljanje ali prevoz blaga kupcu konča). V tem primeru se pravila te ureditve uporabljajo najmanj v tekočem koledarskem letu ter dveh naslednjih koledarskih letih.

1. Potrjujem, da na ozemlju Unije nimam niti sedeža svoje dejavnosti niti stalne poslovne enote.

Izjavo označi davčni zavezanec, ki znotraj Unije nima niti sedeža svoje dejavnosti niti stalne poslovne enote, opravlja pa dobave blaga na daljavo, pri katerih se odpošiljanje ali prevoz začne v Sloveniji (skladišče v Sloveniji). Če ima skladišča tudi v drugih državah članicah in prijavi uporabo posebne ureditve v Sloveniji, mora pravila te ureditve uporabljati najmanj v tekočem koledarskem letu ter dveh naslednjih koledarskih letih.

## **Podatki o kontaktni osebi**

V polji »Ime in priimek« se v prvo polje vpiše ime kontaktne osebe, v drugo polje pa njen priimek. Vpiše se oseba, ki bo pristojna za podajanje informacij v zvezi s poslovanjem po tej posebni ureditvi s pristojnimi organi v Uniji.

V polje »Elektronski naslov« se vpiše elektronski naslov, na katerem bo kontaktna oseba davčnega zavezanca dosegljiva za morebitne dodatne informacije.

V polje »Telefonska številka« se vpiše telefonska številka.

V polje »Spletni naslov podjetja« se vpiše podatek o spletnem naslovu, preko katerega se ponuja storitve ali prodaja blago. Če je naslovov več, se jih loči s podpičjem

## **Bančni račun**

V polje »Naziv lastnika« je treba obvezno vpisati ime in priimek ali naziv pravne osebe, ki je lastnica računa, ki bo izbran v spodnjem polju IBAN-BIC. V polje se vpiše naziv lastnika brez šumnikov in »posebnih znakov« (!»«#$%&/()=?'\*+,.:;).

V polju »IBAN-BIC« se iz nabora računov izbere eden izmed računov. Če se ne prikaže noben bančni račun, to pomeni, da so vsi dosedanji računi, ki so bili odprti v Sloveniji, neaktivni, morebitni novi tuji računi pa na FURS niso bili javljeni. V skladu s 7. točko prvega odstavka in 17. točko drugega odstavka 49. člena Zakona o finančni upravi je treba prijaviti **plačilne** račune iz tujine. Plačilne račune, odprte v Republiki Sloveniji, ni treba prijaviti, ker jih FURS pridobiva po uradni dolžnosti.

## **Poslovne enote v drugih državah članicah Unije**

V polje »Država identifikacije« se iz nabora držav izbere država, v kateri ima davčni zavezanec stalno poslovno enoto ali skladišče blaga, iz katerega dobavlja/bo dobavljal blago.

V polje »ID za DDV« se vpiše številčna oznaka identifikacijske številke za DDV stalne poslovne enote ali skladišča blaga, v skladu s strukturo identifikacijskih številk za DDV v državah članicah.

Če ID številke za DDV ni, se v polje »Davčna številka« vpiše davčno številko, ki jo ima davčni zavezanec v tej državi.

V polja Naziv podjetja, Ulica, Hišna številka, Poštna številka in Kraj se vpiše podatke o naslovu stalne poslovne enote ali skladišča, iz katerega davčni zavezanec dobavlja/bo dobavljal blago.

Polje »Država« se avtomatično predizpolni na podlagi podatka, vnesenega v polje »Država identifikacije«.

**Če poslovna enota ni stalna poslovna enota (v primeru skladišča), se v razdelku stalna poslovna enota umakne kljukica, ki označuje stalno poslovno enoto.**

## **Identifikacija za DDV v drugih državah članicah Unije**

V ta razdelek se vpisuje podatke samo v primeru, da je davčni zavezanec identificiran za namene DDV tudi v drugih državah članicah.

V polju »Država identifikacije« se iz nabora držav izbere posamezna država, v polje »ID za DDV« se vpiše le številčno oznako identifikacijske številke za DDV, v skladu s strukturo identifikacijskih številk za DDV v državah članicah.

Primer: Davčni zavezanec je za namene DDV identificiran v Nemčiji, zato v naboru držav izbere "DE - Nemčija", v polje ID za DDV se vpiše 9-mestno številko brez predpone DE.

## **Predhodna oz. trenutna uporaba posebne ureditve v Uniji**

Izpolni davčni zavezanec, ki je bil ali je še vedno vključen v posebno ureditev v katerikoli državi članici. Davčni zavezanec je lahko hkrati vključen v vse tri posebne ureditve (unijsko, neunijsko, uvozno), lahko tudi v različnih državah članicah, ne sme pa biti vključen v isto posebno ureditev v različnih državah članicah hkrati. Dokler ima davčni zavezanec še veljavno posebno identifikacijsko številko za unijsko ureditev v drugi državi članici, se za isto ureditev ne more registrirati v Sloveniji, dokler ga predhodna država ne izključi iz te posebne ureditve.

V polju »Država identifikacije« se izbere država, v kateri je oziroma je bil davčni zavezanec vključen v posebno ureditev, v polje »ID za DDV« se vpiše posebna registracijska številka, ki je/ je bila uporabljena za to ureditev.

Primer davčnega zavezanca, ki je že uporabljal unijsko/neunijsko ureditev: Davčni zavezanec je že uporabljal posebno unijsko ureditev v Nemčiji, kjer je imel dodeljeno indentifikacijsko številko za DDV DE999999999 (9 pomeni številka), v polje »ID za DDV« se vpiše ta devetmestna številka. Če je davčni zavezanec uporabljal posebno neunijsko ureditev, je imel dodeljeno številko EUXXXYYYYYZ, pri čemer XXX pomeni trimestno kodo ISO države članice identifikacije, YYYYY pomeni petmestno številko, ki jo dodeli država članica identifikacije, Z pa pomeni kontrolno številko.

## **Sprememba identifikacijske države**

Ta razdelek izpolni davčni zavezanec, ki želi spremeniti državo identifikacije.

V polju »Država identifikacije« se iz nabora držav izbere država, v kateri je/je bil davčni zavezanec vključen v posebno ureditev, v polje »ID za DDV« se vpiše posebna registracijska številka, ki jo je davčni zavezanec imel za to ureditev. Če je davčni zavezanec v posebno unijsko ureditev še vedno vključen v drugi državi članici, lahko že odda vlogo za vključitev v Sloveniji, vlogi pa ni možno ugoditi, dokler se v tej državi članici ne deregistrira.

##  **Podpis in oddaja dokumenta**

Po kliku na gumb »Oddaj« se izpiše varnostna koda. Še zadnjič se preveri vsebino dokumenta in vtipka prikazano varnostno kodo v za to predvideno okence. Nato se klikne na gumb »Podpis« v levem zgornjem kotu zaslona. V pogovornem oknu za potrditev digitalnega podpisa (ta se odpre na zaslonu) se klikne gumb »Podpiši« - dokument podpišite« ali gumb »Prekliči« - podpisovanje dokumenta se v tem primeru prekliče.

Po uspešnem podpisu dokumenta sistem vloženi dokument opremi še z naslednjimi podatki, ki so vidni na dokumentu:

Sistem: {kanal} npr. edavki.durs.si,

Vloženo: {datum in ura} npr. 15.11.2020 16:44:17,

Št. dokumenta: {EDP-davčna številka zavezanca-zaporedna številka vloženega obrazca} npr: EDP-12345678-505,

Vložil: {davčna številka zavezanca, datum in ura} npr. PO-CSV DURS (15.11.2020 16:44:17).

## **Dodajanje priloge že oddanemu obrazcu**

Vlogi se lahko priložijo tudi priloge (razna dokazila in pojasnila). Če je davčni zavezanec vlogo že oddal, lahko priloge doda tudi naknadno (priloži se lahko večje število prilog).